钦定古今图书集成/明伦汇编/官常典/第555卷 > 尧暄
## 钦定古今图书集成/明伦汇编/官常典/第555卷 > 尧暄

按《魏书》本传，“暄字辟邪，上党长子人也。本名锺葵，后
赐为暄。祖僧赖，太祖平中山，与赵郡吕舍首来归国。
暄聪了，美容貌，为千人军将、东宫吏。高宗以其恭谨，
擢为中散。奉使齐州，检平原镇将及长史贪暴事，推
情诊理，皆得其实。除太尉中给事，兼北部曹事，后转
南部。太和中迁南部尚书。于时始立三长，暄为东道”
十三州使，更北户籍，赐独车一乘，厩马四匹。时萧赜
遣其将陈显达寇边，以暄为使持节、假中护军、都督
南征诸军事、平阳公。军次许昌，会陈显达遁走，暄乃
班师。暄前后从征及出使检察三十馀许度，皆有克
已奉公之称。赏赐衣服二十具，彩绢十疋，绸绢千馀段，奴婢十口，赐爵平阳伯。及改置百官，授太仆卿。车
驾南征，加安南将军，转大司农卿。太和十九年，卒于
平城。高祖为之举哀，赠安北将军、相州刺史，赙帛七
百疋。初，暄使徐州，见州城楼观，嫌其华盛，乃令人往
毁撤，由是后更损落。及高祖幸彭城，闻之曰：“暄犹可
追斩。”